Document ID: 32014R0636

REGOLAMENT TA' IMPLIMENTAZZJONI TAL-KUMMISSJONI (UE) Nru 636/2014
tat-13 ta' Ġunju 2014
dwar ċertifikat mudell għall-kummerċ ta' kaċċa salvaġġa kbira mhux imqaxxra mill-ġilda
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta' April 2004 li jistabbilixxi ċerti regoli speċifiċi ta' iġjene għall-ikel li joriġina mill-annimali (1), u partikolarment l-Artikolu 7(2)(a) tiegħu,
Billi:
(1)
Ir-Regolament (KE) Nru 853/2004 jistabbilixxi regoli speċifiċi ta' iġjene għall-ikel li joriġina mill-annimali. Jipprevedi, fost l-oħrajn ir-rekwiżiti għall-produzzjoni u t-tqegħid fis-suq tal-laħam tal-kaċċa salvaġġa. L-operaturi tan-negozji tal-ikel għandhom jiżguraw li dan it-tip ta' laħam jitqiegħed fis-suq biss jekk jiġi prodott b'konformità mat-Taqsima IV tal-Anness III ta' dak ir-Regolament.
(2)
Ir-Regolament (KE) Nru 853/2004 jippreskrivi t-tfassil taċ-ċertifikati mudelli li jakkumpanjaw kunsinni ta' prodotti ta' oriġini mill-annimali.
(3)
Ir-Regolament tal-Kummissjoni (UE) Nru 633/2014 (2) li jemenda l-Anness III tar-Regolament (KE) Nru 853/2004 jistipula li kaċċa salvaġġa kbira mhux imqaxxra mill-ġilda tista' tintbagħat lejn stabbiliment tal-ipproċessar tal-kaċċa fi Stat Membru ieħor jekk, waqt it-trasport lejn dak l-istabbiliment tal-ipproċessar tal-kaċċa din tkun akkumpanjata minn ċertifikat li jiżgura l-konformità mat-Taqsima IV tal-Anness III tar-Regolament (KE) Nru 853/2004.
(4)
Biex jiġi ffaċilitat il-kummerċ ta' kaċċa salvaġġa kbira mhux imqaxxra mill-ġilda, jixraq li jingħata ċertifikat mudell għall-kummerċ bejn l-Istati Membri.
(5)
Minħabba li l-karkassi ta' kaċċa salvaġġa kbira mhux imqaxxrin mill-ġilda jistgħu jġorru l-patoġeni li jikkawżaw mard tal-annimali, il-kaċċa l-kbira ma tridx tkun ittieħdet f'żoni li, skont il-leġiżlazzjoni tal-Unjoni jew nazzjonali, ikunu soġġetti għall-projbizzjoni jew restrizzjoni minħabba mard li jaffettwa l-ispeċi involuta. Il-kummerċ ta' karkassi taċ-ċingjali mhux imqaxxrin mill-ġilda jista' jsir biss mingħajr ħsara għad-Deċiżjoni ta' Implimentazzjoni tal-Kummissjoni 2013/764/UE (3).
(6)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Kunsinni ta' kaċċa salvaġġa kbira mhux imqaxxra mill-ġilda li jintbagħtu lejn Stati Membri għandhom ikunu akkumpanjati minn ċertifikat li jaqbel mal-mudell stabbilit fl-Anness.
Iċ-ċertifikat għandu jafferma li dikjarazzjoni bil-miktub dwar l-eżaminazzjoni minn persuna mħarrġa, fejn ikun rilevanti, u l-partijiet rilevanti tal-karkassi, jakkumpanjaw lill-kunsinna bi qbil mal-punt 4 rispettivament tal-Kapitolu II tat-Taqsima IV tal-Anness III tar-Regolament (KE) Nru 853/2004.
Artikolu 2
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-13 ta' Ġunju 2014.

Labels: 3
17
6